**פעילות תוכן למרכזים/ות בוגרים/ות לקראת ט"ו בשבט**

**שאלה מרכזית:** ט"ו בשבט כחג סביבתי, כיצד אני קשור לטבע? מה הקשר בין האדם, הטבע והאחריות שלנו כלפי הסביבה?

**מסר מרכזי:** יצירת מודעות לקשר של החניכים/ות עם הטבע. האחריות לשמור על הסביבה מתחילה במעשים קטנים, אך יוצרת השפעה גדולה. הטבע הוא חלק בלתי נפרד מחיינו, וט"ו בשבט הוא הזדמנות להכיר את הטבע מקרוב, ללמוד ולהגן עליו.

**זמן כולל:** 45 דקות.

**מתודה 1: השראה**

נשמיע את השיר "כי האדם עץ השדה"/ שלום חנוך. ניתן להקרין את המילים של השיר.

נשאל את המרכזים/ות:

* מה המילים שהתחברת אליהם/ן מתוך השיר?
* האם הכרתם/ן את השיר הזה לפני? אם כן, איזו משמעות הוא תופס בחייכם/ן?
* איך ניתן לקשר את השיר הזה לט"ו בשבט?

**זמן**: 5 דקות **| ציוד**: מחשב+ רמקול | **נספחים**: שיר מצורף [בקישור](https://www.youtube.com/watch?v=GTjYHa4r_CQ).

**מתודה 2: דיון בשאלה**

נדון במילים:

"כי האדם עץ השדה
כמו האדם גם העץ צונח
כמו העץ האדם נגדע"

נפזר ברחבי החדר את הדפים עם שאלות לדיון. נגיד למרכזים/ות להסתובב במרחב ולענות על כל שאלה בכמה מילים, ולאחר מכן נתכנס ונשמע את מה שכתבו.

* איך אני קשור לטבע?
* האם הפעולות שלנו אשר לא שומרות על הסביבה, יכולות לפגוע בנו?
* מה המקום של הטבע בחיים שלי?
* אני מקבל הרבה מהטבע (לדוגמה אוכל מעצי פרי), האם אני שומר עליו בתמורה?
* האם הטבע הוא משאב שלי או חלק מהחיים שלי?
* בעידן טכנולוגי, מה המשמעות של התרחקות מהטבע?
* האם בעידן טכנולוגי ניתן למצוא דרכים חדשניות להתקרב לטבע?

**זמן:** 15 דקות | **ציוד**: ללא | **נספחים**: מצורף [בקישור](https://zofimil-my.sharepoint.com/%3Aw%3A/g/personal/mayahi_zofim_org_il/EcA7DzAr2B5MkCBW_YNGTrMBkY2WK7xrPuoXHQEd_-hhCg?e=Q7myBt).

**מתודה 3: משחק תחרות**

נקיים משחק טריוויה של חידון קהוט בנושא ט"ו בשבט.

**זמן:** 15 דקות | **ציוד**: דפים ועטים | **נספחים**: חידון קהוט לט"ו בשבט של קק"ל מצורף [בקישור](https://www.kkl.org.il/education/youth-and-education/study-materials-for-teachers/smart-phones-activities/kahoot/tu_bishvat/).

**מתודה 4: חשיבה משותפת**

נשאל את המרכזים/ות:

* אילו הזדמנויות חינוכיות נוכל לייצר בשבט בט"ו בשבט?
* מה אני יכול לעשות מהיום כדי להתקרב יותר לטבע? להרגיש אותו? לשמור עליו?
* האם יש משהו אחד שאוכל להתחייב למלא?

ניתן לחלק לכל חניך/ה דף ועט / לרשום על לוח מחיק/ מחשב על מנת שהמרכזים/ות ירשמו את ההתחייבות על דף כדי לשמור ולזכור אותה.

**הערה למדריך/ה:** בסוף היחידה, חשוב לעבור על הרעיונות שהצענו לט"ו בשבט במכתב שנשלח להנהגות כמו: הזמנת פעילויות וסדנאות לט"ו בשבט, הזמנת שתילים/ עצים לאירועי נטיעות בשבטים מארגון קק"ל, העברת פעילות ט"ו בשבט בשבטים מתוך הערכה של קק"ל ועוד.

כל הפרטים מופיעים במכתב המצורף כנספח.

לסיכום היחידה נעשה סבב סיכום שכל אחד ישתף איזה רעיון הוא לוקח לשבט שלו.

**זמן:** 15 דקות | **ציוד**: דפים ועטים | **נספחים**: [מכתב להנהגות- פעילות טו בשבט תנועתית](https://zofimil.sharepoint.com/%3Ab%3A/s/ogdan-portal/EfesZZcxjpRGkZUTZ-jvwmQBzYaL17ywuWrvOYAdrM2Xag?e=BrTExM)

**מתודה 5: השראה**

נחלק את המרכזים/ות לקבוצות קטנות. כל קבוצה תחפש פרויקטים סביבתיים מעוררי השראה באמצעות הטלפונים/ מחשבים (אפשר לחפש מידע על יוזמות מקומיות ובינלאומיות כמו "עיר יער", פרויקטים של קק"ל, פעילות נטיעות, חקלאות עירונית, שיקום אקולוגי וכו').

כל קבוצה תבחר פרויקט אחד שתפס אותם/ן ותציג אותו לשאר הקבוצה במליאה (בקצרה, 2 דקות לקבוצה).לאחר השיתוף, כל קבוצה תציע רעיון לפעילות או יוזמה דומה שיכולה להתאים ליישום בשבט שלהם/ן במהלך ט"ו בשבט.

לסיום, נקיים סבב שיתוף בו כל קבוצה תשתף מה למדה ומה הרעיון שלה לפעילות.

**הערה למדריך/ה:** המדריך/ה יוכל/תוכל להוסיף דגשים והמלצות על אפשרויות יישום של הפעילות בשבט.

**זמן:** 10 דקות | **ציוד**: ללא | **נספחים**: ללא